應制皇帝親試貢士歌
作者：王禹偁
朝代：宋

paragraphs: 天王出震寰海清，奎星燦燦昭文明。
詔令郡國貢多士，大張珠網羅羣英。
皇情孜孜終不倦，日斜猶御金鑾殿。
宮柳低籠三月煙，爐香飛入千人硯。
麻衣皎皎光如雪，一一重瞳親鑒別。
孤寒得路荷君恩，聚首唯言盡臣節。
小臣蹤跡本塵泥，登科曾賦御前題。
屈指方經五六載，如今已上青雲梯。
位列諫官無一語，自問將何報明主。
應制非才但淚垂，强作登歌歌舜禹。